SKRIFTLIG FORESPØRGSEL P-1419/03

af Véronique Mathieu (EDD) til Kommissionen

(14. april 2003)

Om: Bøder pålagt franske landbrugsorganisationer

Kommissionen har for nylig pålagt seks franske landbrugsorganisationer en bøde for konkurrencebegrænsninger.

Kommissionen ved, at der med dens beslutning fældes en dom over landbrugsorganisationerne, som ikke kan omgøres. Med næsten 70 % af landbrugerne som medlemmer er de franske landbrugsorganisationer meget repræsentative for erhvervet. I dag føler hele erhvervet i al sin mangfoldighed sig truet.

I 2001, da krisen i oksekødssektoren i forbindelse med BSE og mund- og klovsyge var på sit højeste, forsøgte aktørerne inden for branchen at få markedspriserne under kontrol for at undgå, at et område inden for kvalitetsproduktionen forsvandt, nemlig området for oksekød.

Producentpriserne var dengang i frit fald, hvorimod forbrugerpriserne ikke ændrede sig overhovedet, tværtimod. De hasteforanstaltninger, som aktørerne traf, udgjorde ikke en ulovlig aftale mellem handelsvirksomheder med henblik på at opnå en dominerende stilling på markederne. Der var blot tale om, at branchens aktører udviste solidaritet, i forståelse med den franske regering, på et tidspunkt, hvor en økonomisk katastrofe krævede ekstraordinære foranstaltninger.

Hverken EU-instanserne eller de nationale myndigheder foreslog effektive foranstaltninger dengang. Foranstaltningerne med tilbagetrækning af produkter fra markedet viste sig at være utilstrækkelige, bl.a. fordi visse medlemsstater ikke samarbejdede.

Bør Kommissionen ikke, ligesom den har anerkendt et princip om naturkatastrofer, også anerkende et princip om økonomiske katastrofer, der også bringer mennesker i nød, og dermed tillade medlemsstaternes regeringer at træffe de nødvendige foranstaltninger?

Hvad agter Kommissionen at gøre i fremtiden, hvis der opstår en lignende krise i denne eller andre sektorer?

Svar afgivet af Mario Monti på Kommissionens vegne

(5. maj 2003)

Som det ærede medlem minder om pålagde Kommissionen den 2. april 2003 seks franske sammenslutninger en bøde på 16,68 mio. EUR for overtrædelse af konkurrencereglerne. I dette tilfælde var overtrædelsen en aftale indgået mellem landbrugssammenslutninger og slagterisammenslutninger om fastsættelse af en fælles minimumskøbspris for visse kategorier af køer og om stop for og efterfølgende en begrænsning af import af oksekød fra andre medlemsstater. Beslutningen vil blive offentliggjort i De Europæiske Fællesskabers Tidende snarest muligt.

Som nævnt i beslutningen anerkender Kommissionen betydningen af fagforeningsvirksomhed og den frihed, der er knyttet til en sådan aktivitet. En sådan frihed giver imidlertid ikke fagforeninger ret til med fuldt overlæg at overtræde præceptive retsregler, som f.eks. konkurrencereglerne. Kommissionen minder i den henseende om, at det franske konkurrenceråd med jævne mellemrum idømmer sanktioner for den type overtrædelser fra franske organisationers side, herunder i landbrugssektoren. Fagforeningsvirksomhed burde tværtimod bestå i at anvende alle lovlige midler for at bistå medlemmerne. Det skal endvidere bemærkes, at så vidt Kommissionen er orienteret, blev der ikke i de andre medlemsstater, der var ramt af faldende oksekødspriser, indgået prisaftaler eller aftaler om importstop.

Kommissionen er ligeledes helt klar over den meget alvorlige krise, som oksekødssektoren befandt sig i. Alle de foranstaltninger, der blev truffet i den henseende vidner herom. Kommissionen brugte over 1,5 mia. EUR for at stabilisere situationen. Endvidere fik den franske stat tilladelse til at yde over 300 mio. EUR i direkte støtte til de avlere, der var ramt af krisen. I det konkrete tilfælde anvendte Kommissionen i øvrigt for første gang en særlige bestemmelse i retningslinjerne for beregningen af bøder(1), nemlig punkt 5, litra b), og foretog en betydelig nedsættelse af bøden (60 %).

Hvad angår behandlingen af den slags sager i fremtiden, kan Kommissionen ikke foretage en så abstrakt stillingtagen. Alle konkurrencesager skal behandles sag for sag. Kommissionen kan kun garantere, at den vil udfylde sin rolle som vogter af traktaten ved at håndhæve konkurrencereglerne, når den får kendskab til en overtrædelse af disse regler.

(1) EFT C 9 af 14.1.1998.